Bestyrelsen for Udbetaling Danmark har besluttet at ophæve kontrakten med it-leverandøren KMD, oplyser pensionsselskabet ATP i en pressemeddelelse.

KMD skulle have stået for leveringen af et nyt it-system, der skal udbetale pension til 1,3 millioner førtids- og folkepensionister.

Samtidig indleder Udbetaling Danmark en voldgiftssag mod KMD. Kravet vil lyde på et større trecifret millionbeløb. Det er det tab, kommunerne og dermed skatteyderne i sidste ende risikerer at skulle betale.

Ifølge TV2 er kravet i omegnen af 800 millioner kroner. KMD bliver også udelukket fra et nyt udbud på et it-system til pensionsudbetaling.

Udbetaling Danmark har allerede nu udsigt til en forsinkelse på mindst 15 måneder, og KMD vil ikke garantere, at der ikke opstår yderligere forsinkelser, lyder det i pressemeddelelsen.

Læs også : KMD i forlig med kommuner om 100 millioner

Udbetaling Danmarks bestyrelsesformand, overborgmester i København, Frank Jensen (S), udtaler:

- Bestyrelsen ønsker med ophævelsen af kontrakten at udvise rettidig omhu og undgå en it-skandale. Vi havde gerne set, at KMD havde leveret det it-system, som var aftalt i kontrakten, siger han.

Kommunerne er den klart største kunde. I 2015 stod de for 57 procent af KMD's omsætning på fem milliarder kroner.

- Vi har mange års erfaring med KMD som leverandør, og langt de fleste opgaver samarbejder vi godt om. I udviklingen af store, komplekse it-systemer er det heller ikke unormalt med opdaterede tidsplaner. Men de problemer, vi oplever med KMD i pensionsprojektet, er anderledes og langt mere alvorlige, udtaler Lilian Mogensen, koncerndirektør i ATP og direktør i Udbetaling Danmark.

De månedlige udbetalinger til landets 1,3 millioner folke- og førtidspensionister vil fortsat komme til tiden, eftersom det eksisterende pensionssystem fungerer, indtil det udskiftes med et nyt.